**ชัชชัย เช** นามเดิม **ชเว ย็อง-ซ็อก** หรือสะกดว่า **ยอง ซอก เช** (เกาหลี: 최영석; อาร์อาร์: *Choi Young Seok*; เกิด 30 เมษายน พ.ศ. 2517) เป็นที่รู้จักในชื่อ **โค้ชเช** เป็นหัวหน้าผู้ฝึกสอนนักกีฬาเทควันโดทีมชาติไทย ช่วยพัฒนากีฬาจากที่เป็นอันดับท้ายๆ ของโลกก้าวมาสู่ 1-10 ของโลก ผลงานสำคัญ คือ นำทีมนักกีฬาเทควันโดทีมชาติไทยเข้าร่วมการแข่งขันในเอเชียนเกมส์และโอลิมปิกเกมส์จนสร้างผลงานโดดเด่นได้รับเหรียญรางวัลมากมายอย่างต่อเนื่องรวมถึงในระดับเยาวชนโลก

ผลงานในการแข่งขันโอลิมปิกฤดูร้อน โดยพานักกีฬา พาณิภัค วงศ์พัฒนกิจ ได้เหรียญทอง (โตเกียว 2020) และเหรียญทองแดง (รีโอ 2016) เทวินทร์ หาญปราบ เหรียญเงินโอลิมปิกที่บราซิลในปี 2016, บุตรี เผือดผ่อง เหรียญเงินโอลิมปิกที่จีนในปี 2008, ชนาธิป ซ้อนขำ เหรียญทองแดงโอลิมปิกที่อังกฤษในปี 2012 และเหรียญทองเอเชียนเกมส์ที่กว่างโจว ในปี 2010, เยาวภา บุรพลชัย เหรียญทองแดงโอลิมปิกที่เอเธนส์ในปี 2004, สริตา ผ่องศรี และชัชวาล ขาวละออ เหรียญทองเอเชียนเกมส์ที่กว่างโจว รวมถึงสร้างแชมป์โลกเทควันโดชาวไทยถึงสี่คน ได้แก่ รังสิญา นิสัยสม, ชัชวาล ขาวละออ, ชนาธิป ซ้อนขำ และพาณิภัค วงศ์พัฒนกิจ

จากผลงานในโอลิมปิก 2004 ทำให้ชเวได้รับพระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์เมื่อวันที่ 19 กุมภาพันธ์ 2550 ณ กระทรวงการต่างประเทศ และโค้ชเชได้ชื่อไทยคือ "ชัยศักดิ์" และ "ชัชชัย" ในเวลาต่อมา ครั้น พ.ศ. 2554 โค้ชเชได้รับรางวัลโค้ชยอดเยี่ยมจากรายการ "โคเรียโอเพ่น" ที่ประเทศเกาหลีใต้ จากการคว้ามาได้ถึง 6 เหรียญทอง 1 เหรียญเงิน และ 5 เหรียญทองแดง

ประวัติ
-------

ชัชชัยเกิดเมื่อวันที่ 30 เมษายน พ.ศ. 2517 ที่ซ็องนัม ประเทศเกาหลีใต้ ในครอบครัวขยาย ที่มีย่า พ่อ แม่ และพี่สาว บิดาเป็นวิศวกรซึ่งเสียชีวิตจากโรคมะเร็งปอดเมื่อชัชชัยอายุเพียง 7 ขวบ ตั้งแต่บิดาป่วยหนัก มารดาละจากการเป็นแม่บ้าน ไปทำงานในโรงงานทำขนมเพื่อแบ่งเบาภาระค่าใช้จ่ายเป็นต้นมา เบื้องต้นเขาเป็นนักกรีฑามาก่อน ครั้นอายุ 12 ปี ชัชชัยเริ่มสนใจกีฬาเทควันโดจากเพื่อน หลังจากนั้นจึงลงแข่งขันชิงแชมป์ในประเทศเกาหลีใต้หลังเรียนได้ 3–4 เดือน เขาได้เหรียญทองแดง และเป็นแรงบันดาลใจให้เขาเล่นเทควันโดต่อไป เมื่อเข้าเรียนระดับอุดมศึกษา เขาแบ่งเบาภาระค่าใช้จ่ายครอบครัวด้วยการทำงานเป็นกรรมกรและส่งหนังสือพิมพ์ช่วงปิดเทอม

ชัชชัยสำเร็จการศึกษาระดับมัธยมจากโรงเรียนมัธยมพุงแซง ระดับปริญญาตรี คณะวิศวกรรมศาสตร์ มหาวิทยาลัยคย็องว็อน ปริญญาโทด้านพลศึกษา มหาวิทยาลัยคังว็อน เคยเป็นนักกีฬาเทควันโดทีมชาติเกาหลีใต้ สำเร็จการศึกษาระดับปริญญาเอก สาขาเทควันโด มหาวิทยาลัยทงอา และกำลังศึกษาปริญญาเอก สาขาการจัดการกีฬา คณะวิทยาศาสตร์การกีฬา มหาวิทยาลัยเกษตรศาสตร์

การทำงาน
--------

ชัชชัยเริ่มเป็นโค้ชให้กับเทควันโดทีมชาติบาห์เรน ช่วงปี พ.ศ. 2543 ด้วยเงินเดือน 4,000 ดอลลาร์สหรัฐ แต่ประสบปัญหาการฝึกซ้อมเพราะภูมิอากาศที่ร้อน หลังทำงานได้เพียงปีครึ่ง ก็ลาพักร้อนไปหนึ่งเดือนซึ่งตรงกับช่วงที่มารดาเสียชีวิตพอดี ชัชชัยไม่กลับไปทำงานที่บาห์เรนอีก และส่งรุ่นน้องไปทำงานแทน ต่อมาสมาคมเทควันโดแห่งประเทศไทยได้ติดต่อสหพันธ์เทควันโดสากล เพื่อจัดหาโค้ชมาทดแทนโค้ชเดิมที่ลาออกไป ชัชชัยจึงได้รับคัดเลือกให้มาเป็นโค้ชให้นักกีฬาเทควันโดทีมชาติไทย ตั้งแต่วันที่ 1 กุมภาพันธ์ พ.ศ. 2545 เป็นที่รู้จักในนาม "โค้ชเช" มีชื่อเสียงจากการฝึกสอนนักกีฬาเทควันโดเข้าร่วมการแข่งขันในเอเชียนเกมส์และโอลิมปิกเกมส์จนสร้างผลงานโดดเด่น ได้แก่

* พาณิภัค วงศ์พัฒนกิจ เหรียญทองโอลิมปิก 2020 ที่ญี่ปุ่น และเหรียญทองแดงโอลิมปิก 2016 ที่บราซิล
* บุตรี เผือดผ่อง เหรียญเงินโอลิมปิก 2008 ที่จีน
* เทวินทร์ หาญปราบเหรียญเงินโอลิมปิก 2016 ที่บราซิล
* เยาวภา บุรพลชัย เหรียญทองแดงโอลิมปิก 2004 ที่กรีซ
* ชนาธิป ซ้อนขำ เหรียญทองแดงโอลิมปิก 2012 ที่สหราชอาณาจักร และเหรียญทองเอเชียนเกมส์ 2010 ที่กว่างโจว ประเทศจีน
* สริตา ผ่องศรี และชัชวาล ขาวละออ เหรียญทองเอเชียนเกมส์ 2010 ที่กว่างโจว ประเทศจีน

ผลงานยอดเยี่ยมด้วยการทำให้นักกีฬาเทควันโดทีมชาติไทยประสบความสำเร็จและเป็นแชมป์โลกได้ถึง 4 คน ได้แก่

* รังสิญา นิสัยสม แชมป์เทควันโดโลก รุ่นไม่เกิน 62 กก.หญิง ในปี 2011 ที่ประเทศเกาหลีใต้
* ชัชวาล ขาวละออ แชมป์เทควันโดโลก รุ่นไม่เกิน 54 กก.ชาย ในปี 2011 ที่ประเทศเกาหลีใต้
* ชนาธิป ซ้อนขำ แชมป์เทควันโดโลก รุ่นไม่เกิน 49 กก.หญิง ในปี 2013 ที่ประเทศเม็กซิโก
* พาณิภัค วงศ์พัฒนกิจ แชมป์เทควันโดโลก รุ่นไม่เกิน 46 กก.หญิง ในปี 2015 ที่ประเทศรัสเซีย

### 2002-2010

#### 2004: โอลิมปิกฤดูร้อน 2004 เอเธนส์เกมส์

ทีมเทควันโดไทยสามารถคว้าเหรียญทองแดงประวัติศาสตร์ให้กีฬาเทควันโดไทยได้สำเร็จเป็นครั้งแรกในการแข่งขันกีฬาโอลิมปิก จากเยาวภา บุรพลชัย ในรุ่นน้ำหนัก 47-51 กิโลกรัมหญิง จากผลงานในโอลิมปิก 2004 ทำให้โค้ชเชได้รับพระราชทาน เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์พร้อมกับผู้ฝึกสอนนักกีฬายกน้ำหนักชาวจีน โดยมีพิธีมอบเมื่อวันที่ 19 กุมภาพันธ์ 2550 ณ กระทรวงการต่างประเทศ และโค้ชเชได้ชื่อไทยคือ "ชัยศักดิ์"และได้ใช้ชื่อนี้มาจนกระทั่งปัจจุบัน

#### 2008: โอลิมปิกฤดูร้อน 2008 ปักกิ่งเกมส์

ในโอลิมปิกฤดูร้อนปี 2008 ปักกิ่งเกมส์ ทัพนักกีฬาเทควันโดทำผลงานได้อย่างต่อเนื่องโดยคว้ามาได้หนึ่งเหรียญเงินจากบุตรี เผือดผ่องในรุ่นน้ำหนัก 49 กิโลกรัมหญิง ซึ่งทำสถิติเป็นนักกีฬาไทยที่อายุน้อยที่สุดขณะรับเหรียญรางวัลโดยขณะนั้นบุตรี เผือดผ่องอายุ 17 ปี 309 วัน

#### 2008: โคเรีย โอเพน อินเตอร์เนชันแนล แชมเปียนชิปส์ 2008

จัดขึ้นระหว่างวันที่ 1-5 พ.ย. นักกีฬาเทควอนโดรุ่นเยาวชนทั้งหมด 14 คน สร้างผลงานคว้า 11 เหรียญทอง 1 เหรียญเงิน กับอีก 1 เหรียญทองแดงจากการแข่งขันโคเรีย โอเพน อินเตอร์เนชันแนล แชมเปียนชิปส์ ชี้ให้เห็นถึงพัฒนาการที่ดีขึ้นเพื่อนำไปสู่เป้าหมายสูงสุดนั่นคือเหรียญทองโอลิมปิกเกมส์ ที่ลอนดอน ในปี 2012

#### 2010: เอเชียนเกมส์ 2010 กว่างโจวเกมส์

เทควันโดในเอเชียนเกมส์ 2010 จัดขึ้นที่เมืองกว่างโจว ประเทศจีน โดยไทยได้เหรียญรางวัลจากเทควันโดรวมทั้งสิ้น 8 เหรียญ โดยแบ่งเป็นเหรียญทอง 2 เหรียญ เหรียญเงิน 2 เหรียญ และ 4 เหรียญทองแดง ถือเป็นลำดับ 4 จากชาติทั้งหมดที่เข้าร่วมแข่งขันในเอเชียนเกมส์ประเภทเทควันโด รองจากเกาหลีใต้ จีน และอิหร่าน เหรียญทอง 2 เหรียญ ได้จาก ชัชวาล ขาวละออ รุ่นน้ำหนัก 54 กิโลกรัมชาย และจาก สริตา ผ่องศรี ในรุ่นน้ำหนัก 53 กิโลกรัมหญิง เหรียญเงินจากเป็นเอก การะเกตุรุ่นน้ำหนัก 58 กิโลกรัมชาย และนาชา ปั้นทองรุ่นน้ำหนัก 63 กิโลกรัมชาย และเหรียญทองแดงจากปฏิวัติ ทองสลับรุ่นน้ำหนัก 74 กิโลกรัมชาย ชณาภา ซ้อนขำรุ่นน้ำหนัก 49 กิโลกรัมหญิง และธัญนันท์ (ชลนภัส) เปรมแหววรุ่นน้ำหนัก 62 กิโลกรัมหญิง

### 2011-2015

#### 2011: เวิร์ล เทควันโด แชมเปียนชิปส์ 2011 โคเรียโอเพ่น

รายการโคเรียโอเพ่น ครั้งที่ 20 ที่เมืองควังจู ประเทศเกาหลีใต้กำหนดแข่งขันระหว่างวันที่ 1 - 6 พฤษภาคม ไทยได้เหรียญรางวัลจากเทควันโดรวมทั้งสิ้น 8 เหรียญ โดยแบ่งเป็นเหรียญทอง 2 เหรียญ เหรียญเงิน 2 เหรียญ และ 4 เหรียญทองแดง ถือเป็นลำดับ 4 จาก 144 ชาติที่เข้าร่วมแข่งขัน รองจากเกาหลีใต้ อิหร่านและจีน

#### 2012: โอลิมปิกฤดูร้อน 2012 ลอนดอนเกมส์

ภายหลังจากการสร้างผลงานในการแข่งขันเทควันโดในเอเชียนเกมส์ 2010 ชัชชัยนำทัพนักเทควันโดทีมชาติไทยร่วมแข่งขันกีฬาเทควันโดในโอลิมปิกฤดูร้อน 2012 โดยมุ่งหวังที่จะส่งเสริมให้เหล่านักกีฬาได้รับเหรียญรางวัลจากการแข่งขัน ทำผลงานได้ 1 เหรียญทองแดงจากชนาธิป ซ้อนขำจากรุ่นน้ำหนัก 49 กิโลกรัมหญิง

#### 2013: เวิร์ล เทควันโด แชมเปียนชิปส์ 2013 พูบลาเกมส์

รายการเวิร์ล เทควันโด แชมเปียนชิปส์ ครั้งที่ 21 ที่เมืองพูบลา ประเทศเมกซิโกกำหนดแข่งขันระหว่างวันที่ 15-21 กรกฎาคม ไทยได้เหรียญรางวัลจากเทควันโดรวมทั้งสิ้น 2 เหรียญ โดยแบ่งเป็นเหรียญทอง 1 เหรียญ และเหรียญทองแดง 1 เหรียญ ถือเป็นลำดับ 8 จาก 130 ชาติที่เข้าร่วมแข่งขัน รายการนี้เป็นการแข่งขัน ระดับจี 12 โดยแชมป์ในแต่ละรุ่นจะได้รับ 120 คะแนน เพื่อเป็นคะแนนสะสมแรงกิงโลก คัดนักกีฬาไปโอลิมปิกเกมส์ รอบสุดท้ายปี 2016 ที่บราซิล

#### 2014: เอเชียนเกมส์ 2014 อินช็อนเกมส์

เทควันโดในเอเชียนเกมส์ 2014 จัดขึ้นที่อินช็อน ประเทศเกาหลีใต้ โดยไทยได้เหรียญรางวัลจากเทควันโดรวมทั้งสิ้น 6 เหรียญ โดยแบ่งเป็นเหรียญทอง 1 เหรียญ เหรียญเงิน 1 เหรียญ และ 4 เหรียญทองแดง ถือเป็นลำดับ 6 จาก 37 ชาติที่เข้าร่วมแข่งขันในเอเชียนเกมส์ประเภทเทควันโด รองจากเกาหลีใต้ อิหร่าน จีน อุซเบกิสถาน และจีนไทเป เหรียญทอง 1 เหรียญไทยได้จากชนาธิป ซ้อนขำ รุ่นน้ำหนัก 49 กิโลกรัมหญิง เหรียญเงิน1 เหรียญจาก อัครินทร์ กิจวิจารณ์ ในรุ่นน้ำหนัก 63 กิโลกรัมชาย และเหรียญทองแดงจากรามณรงค์ เสวกวิหารีน้ำหนัก 54 กิโลกรัมชาย ณัฐภัทร ตันตามาตย์รุ่นน้ำหนัก 87 กิโลกรัมชาย พาณิภัค วงศ์พัฒนกิจบรุ่นน้ำหนัก 46 กิโลกรัมหญิง และรังสิญา นิสัยสมรุ่นน้ำหนัก 57 กิโลกรัมหญิง

#### 2015: เวิร์ลเทควันโดแชมเปียนชิปส์ 2015 เชลยาบินส์เกม

รายการเวิร์ล เทควันโด แชมเปียนชิปส์ ครั้งที่ 22 ที่เมือเชลยาบินส์ ประเทศรัสเซียกำหนดแข่งขันระหว่างวันที่ 12 - 18 พฤษภาคม ไทยได้เหรียญรางวัลจากเทควันโดรวมทั้งสิ้น 2 เหรียญ โดยแบ่งเป็นเหรียญทอง 1 เหรียญ และเหรียญทองแดง 1 เหรียญ ถือเป็นลำดับ 8 จาก 139 ชาติที่เข้าร่วมแข่งขัน รายการนี้เป็นการแข่งขัน ระดับจี 12 โดยแชมป์ในแต่ละรุ่นจะได้รับ 120 คะแนน เพื่อเป็นคะแนนสะสมแรงกิงโลก คัดนักกีฬาไปโอลิมปิกเกมส์ รอบสุดท้ายปี 2016 ที่บราซิล

#### 2015: โคเรียโอเพ่น ระดับจีทู 2015

รายการเทควันโด "โคเรีย โอเพ่น" ระดับจีทู 2015 ที่เมืองชุนชอน เกาหลีใต้ นักกีฬาไทยสามารถคว้ามาได้ 1 เหรียญทอง 2 เหรียญเงิน และ 1 เหรียญทองแดง

#### 2015: โคเรียโอเพ่น ครั้งที่ 9 2015

ในรายการโคเรียโอเพ่น ครั้งที่ 9 ทีมชาติไทยสามารถคว้ารางวัลเหรียญทอง 6 เหรียญ เหรียญเงิน 1 เหรียญ และเหรียญทองแดง 5 เหรียญ ส่งผลให้โค้ชเชได้รับรางวัลโค้ชยอดเยี่ยมในการแข่งขันครั้งนี้

### 2016-ปัจจุบัน

#### 2016: เอเชี่ยน เทควันโด แชมเปียนชิพ 2016 ฟิลิปปินส์

วันที่ 21 เม.ย. 59 การแข่งขันเทควันโดชิงแชมป์เอเชีย "เอเชี่ยน เทควันโด แชมเปียนชิพ 2016" ครั้งที่ 22 ประเภทเคียวรูกิ (ต่อสู้) ที่กรุงมะนิลา ประเทศฟิลิปปินส์ นักเทควันโดไทยสามารถคว้ามาได้ทั้งหมด 1 เหรียญทอง 5 เหรียญเงิน และ 2 เหรียญทองแดง ทั้งในประเภทท่ารำและต่อสู้ นักเทควันโดไทยคว้ามาได้ 1 เหรียญทอง 2 เหรียญเงิน และ 2 เหรียญทองแดง รวมกับเทควันโดพุมเซ่ ประเภทฟรีสไตล์ อีก 3 เหรียญเงิน

#### 2016: โคเรียโอเพ่น ระดับจีทู 2016

การแข่งขันเทควันโด "โคเรีย โอเพ่น 2016" ระดับจีทู เมื่อเดือน ก.ค. ณ เมืองคย็องจู ประเทศเกาหลีใต้ นักเทควันโดไทยสามารถคว้ามาได้ทั้งหมด 1 เหรียญทองกับ 2 เหรียญทองแดง เหรียญทองจากประเภทเยาวชนหญิงรุ่นน้ำหนัก 52 กก.วิภาวรรณ ศิริพรเพิ่มศักดิ์ อดีตเหรียญเงินไทยแลนด์โอเพ่นและสามารถคว้ารางวัลนักกีฬายอดเยี่ยมเยาวชนหญิงจากรายการนี้ได้อีกด้วย เหรียญทองแดงจากรุ่นน้ำหนัก 49 กก. รัชนีกร สูนประหัต อดีตแชมป์เก่ารายการนี้เมื่อ 2 ปีที่แล้ว และเหรียญทองแดงจากรุ่นประชาชนหญิง รุ่นน้ำหนัก 53 กก. เบญจรัตน์ อย่างตระกูล อดีตเจ้าของเหรียญเงินเยาวชนชิงแชมป์เอเชียที่ไต้หวัน

#### 2016: โอลิมปิกฤดูร้อน 2016 ริโอเกมส์

โค้ชเชนำทัพนักกีฬาเทควันโดทำผลงานได้อย่างดีเยี่ยม สามารถคว้า 1 เหรียญเงิน 1 เหรียญทองแดง เหรียญเงินจากเทวินทร์ หาญปราบ รุ่นน้ำหนัก 58 กิโลกรัมชาย ซึ่งเทวินทร์ สามารถล้ม คิม แต-ฮุน เจ้าของแชมป์โลก 2 สมัยชาวเกาหลีใต้ ในรอบ 16 คนสุดท้ายลงได้และไทยได้เหรียญทองแดงเทควันโดจากพาณิภัค วงศ์พัฒนกิจ ในรุ่นน้ำหนัก 49 กิโลกรัมหญิง

#### 2016: 2016 WTF เวิร์ล เทควอนโด้ จูเนียร์ แชมเปี้ยนสชิป

การแข่งขัน 2016 WTF World Taekwondo Junior Championship ที่เมืองเบิร์นนาบี ประเทศแคนาดา ในปี 2559 น้องมิ้น น.ส นภาพร จรณวัต สามารถคว้าเหรียญทองรุ่นน้ำหนัก46 กก.หญิง โดยเป็นเหรียญทองในรอบ 10 ปีของทีมเทควันโดไทย โดยในรอบชิงชนะเลิศ ชนะคะแนนนักกีฬาจากสวีเดน 11-7 คว้าเหรียญทองมาครองได้สำเร็จ และนักกีฬาเทควันโดเยาวชนทีมชาติไทยยังสามารถคว้ามาได้ 1 เหรียญเงิน 1 เหรียญทองแดง โดยรุ่น M-45 น้องโต ยุทธยา คงกระพันธุ์ ได้เหรียญทองแดง รอบรองชนะเลิศ พ่ายให้กับ แบ จุน ซอ จากเกาหลี 1-4 และรุ่นM-48 น้องเฟรม ศรัญ ตั้งฉัตรแกว ได้เหรียญเงิน รอบชิงชนะเลิศ พ่ายให้กับ มก แจฮี จากเกาหลี 0-12

ชีวิตส่วนตัว
------------

ชัชชัยสมรสกับจิน อึน-ซุก หรือชื่อภาษาไทยว่า กันยา หญิงชาวเกาหลีใต้ ทั้งสองมีบุตรหนึ่งคน คือ ชเว จุน-มิน

ชัชชัยใช้ชีวิตอยู่ในประเทศไทยมานานจนมีความผูกพันต่อประเทศไทยและลูกศิษย์ แม้ว่าจะมีหลายประเทศมาทาบทามให้ชัชชัยเป็นผู้ฝึกสอนในต่างแดนด้วยค่าตอบแทนที่สูงกว่า แต่เขาก็ปฏิเสธไปทุกราย เนื่องจากทำใจไม่ได้ที่จะฝึกให้ชาวต่างชาติมาห้ำหั่นกับลูกศิษย์ของตน ชัชชัยให้ข้อคิดกับนักเทควันโดของไทยว่า ต้องทำงานหนักอีกมากก่อนที่จะก้าวไปเป็นหัวแถวของโลกเหมือนเกาหลีใต้ได้ นักกีฬาไทยต้องทุ่มเท 200% ขณะที่เกาหลีแสดงออกมาแค่ 60% จากสิ่งที่พวกเขามี พวกเขาก็ยังเป็นเบอร์ 1ของโลก ขณะที่เรายังเป็นผู้ท้าชิงเสมอ

เดิมชัชชัยถือสัญชาติเกาหลีใต้ และมีข่าวเกี่ยวกับเรื่องการโอนสัญชาติเป็นไทยอยู่เนือง ๆ มีกระแสใหญ่ใน พ.ศ. 2561 และใน พ.ศ. 2564 ก่อนหน้านี้ชัชชัยมีชื่อในภาษาไทยว่า "ชัยศักดิ์" แปลว่า "ผู้มีชัยชนะและศักดิ์ศรีที่ยิ่งใหญ่" ตั้งแต่ พ.ศ. 2554 ให้คล้องกับชื่อในภาษาเกาหลี ในโอลิมปิกฤดูร้อน 2020 สมเด็จพระมหารัชมงคลมุนี (ธงชัย ธมฺมธโช) ตั้งชื่อไทยให้ชเวเลือกสามชื่อ ซึ่งเขาเลือกชื่อ "ชัชชัย เช" ซึ่งแปลว่า "ชัยชนะที่มั่นคง" ปัจจุบันได้รับพระบรมราชานุญาตให้แปลงสัญชาติเป็นสัญชาติไทย เมื่อวันที่ 19 ตุลาคม พ.ศ. 2565

รางวัลที่ได้รับ
---------------

* วันที่ 6 มีนาคม พ.ศ. 2555 - รางวัลรองชนะเลิศ ผู้ฝึกสอนยอดเยี่ยม สยามกีฬาอวอร์ดส์ ครั้งที่ 6
* วันที่ 21 ธันวาคม พ.ศ. 2555 - รางวัลพิเศษ รางวัลเกียรติคุณผู้ฝึกสอนต่างประเทศที่มีผลงานดีเด่น วันกีฬาแห่งชาติ 2555 ที่อินดอร์สเตเดี้ยม หัวหมาก
* วันที่ 7 กันยายน พ.ศ. 2557 - รางวัลบุคคลแห่งปี ของกระทรวงวัฒนธรรม, กีฬาและการท่องเที่ยว ประเทศเกาหลีใต้ ในฐานะบุคคลที่สร้างชื่อเสียงให้กับประเทศเกาหลีใต้
* พ.ศ. 2558 โคเรียโอเพ่น 2015 - ได้รับรางวัลโค้ชยอดเยี่ยมจากการนำทีมชาติไทยคว้ารางวัลเหรียญทอง 6 เหรียญ เหรียญเงิน 1 เหรียญ และเหรียญทองแดง 5 เหรียญ

เครื่องราชอิสริยาภรณ์
---------------------

* พ.ศ. ไม่ปรากฎ –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)

อ้างอิง
-------

1. ↑  ""โค้ชเช" ทำบัตรประชาชน ใช้ชื่อไทย "ชัชชัย เช"". *Thai PBS*. 28 Nov 2022. สืบค้นเมื่อ 5 Mar 2023.`{{cite web}}`: CS1 maint: url-status (ลิงก์)
2. ↑  สมาคมเทควันโด อีกหนึ่งความหวัง
3. ↑  "ทุกลมหายใจคือ "เทควันโด"". คลังข้อมูลเก่าเก็บจากแหล่งเดิมเมื่อ 2011-08-20. สืบค้นเมื่อ 2011-02-27.
4. ↑  **คมชัดลึก**. ปีที่ 10 ฉบับที่ 3564. วันอาทิตย์ที่ 24 กรกฎาคม พ.ศ. 2554. ISSN 16851390. หน้า 31
5. 1 2 3  Minou (28 Aug 2018). "โค้ชเช ชเว ยอง ซอก ผู้ชายที่ทุ่มเททั้งชีวิตให้เทควันโดไทย". *Goodlifeupdate*. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
6. 1 2  "ย้อนวาทะ 'โค้ชเช' ปฏิเสธชาติอื่น แม้ทุ่มค่าจ้างสูงกว่า มองนักกีฬาไทยเป็นคนในครอบครัว เสียใจได้ฉายา 'จอมเฮี้ยบ'". *มติชนออนไลน์*. 25 Jul 2021. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
7. ↑  "<사람들> 泰태권도 '미다스 손' 최영석 감독". 연합뉴스. 5 Nov 2008. สืบค้นเมื่อ 24 Feb 2011.`{{cite web}}`: CS1 maint: url-status (ลิงก์) (เกาหลี)
8. ↑  'โค้ชเช'เปลี่ยนชื่อเป็น'ชัยศักดิ์'
9. ↑  'โค้ชเช'ได้ชื่อไทย'ชัยศักดิ์'
10. ↑  สื่อเกาหลียกย่อง "โค้ชเช" พาไทยคว้าเหรียญโอลิมปิก
11. ↑  คารวะ 'โค้ชเช' 1 ทอง 2 เงิน 3 ทองแดง 17 ปีที่รอคอยสู่ 7 วินาที'เหรียญทอง'แรก 'เทควันโดไทย'[*ลิงก์เสีย*]
12. ↑  2011 World Taekwondo Championships
13. ↑  태국 태권도의 별 최영석 เก็บถาวร 2011-10-11 ที่ เวย์แบ็กแมชชีน (เกาหลี)
14. ↑  태국 태권도 한인 명장 "이번엔 금메달" เก็บถาวร 2016-03-04 ที่ เวย์แบ็กแมชชีน (เกาหลี)
15. ↑  "ซูฮก 'โค้ชเช' 1 ทอง 1 ทองแดง 'เทควันโดไทย' ที่บราซิล". คลังข้อมูลเก่าเก็บจากแหล่งเดิมเมื่อ 2016-06-17. สืบค้นเมื่อ 2016-08-23.
16. ↑  'บิ๊กเอ' พอใจผลงานเทควันโดไทย ศึกชิงแชมป์อช.
17. ↑  'น้องฟ้า' สู้ยิบตา พลิกคว้าทองเทควันโดที่เกาหลีใต้[*ลิงก์เสีย*]
18. ↑  ""โค้ชเช" เปิดใจสื่อเกาหลีหลังพาไทยคว้าทองแรกโอลิมปิก-เผยความคืบหน้าขอสัญชาติไทย". คลังข้อมูลเก่าเก็บจากแหล่งเดิมเมื่อ 2016-08-25. สืบค้นเมื่อ 2016-08-23.
19. ↑  พีรวิชช์ อนันตศิรรัตน์ (12 Aug 2021). "ความหวังและความฝันของ 'โค้ชเช' ชเว ยอง ซ็อก ผู้ผลักดันนักเทควันโดไทยสู่เหรียญทองโอลิมปิก". *GQ Thailand*. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
20. ↑  ข่าวกีฬา เมียโค้ชเช จิน อุน ซุก สาวเกาหลีที่คว้าหัวใจ โค้ชเชเก็บถาวร 2016-11-13 ที่ เวย์แบ็กแมชชีน
21. ↑  **ไทยรัฐ**. 13 มกราคม พ.ศ. 2554. ISSN 1686-4921. หน้า 27
22. ↑  **คมชัดลึก**. ปีที่ 10 ฉบับที่ 3390. ประจำวันที่ 31 มกราคม 2554. ISSN 16851390. หน้า 24
23. ↑  สื่อเกาหลียกย่อง "โค้ชเช" พาไทยคว้าเหรียญโอลิมปิก
24. ↑  "โค้ชเช"ประกาศสละสัญชาติเกาหลีขอเป็นคนไทยตลอดชีวิต
25. ↑  "บิ๊กเอ" เตรียมยื่นเอกสารเรื่องขอสัญชาติไทย "โค้ชเช" สัปดาห์หน้า
26. ↑  "เขย่าสนาม/เด็กเก็บบอล/'เชยองซ็อก'สู่'ชัยศักดิ์' ขอเป็นคนไทยคว้าทองโอลิมปิก". *มติชนสุดสัปดาห์*. 13 Feb 2021. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
27. ↑  "ฮีโร่ อิน โตเกียว : 'นายชัชชัย เช' ชื่อใหม่ 'เช ยอง ซ็อก'". *มติชนออนไลน์*. 4 Aug 2021. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
28. ↑  "'โค้ชเช' กราบ 'สมเด็จธงชัย' พร้อมรับชื่อใหม่ 'ชัชชัย'". *กรุงเทพธุรกิจ*. 12 Aug 2021. สืบค้นเมื่อ 15 Aug 2021.`{{cite web}}`: CS1 maint: url-status (ลิงก์)
29. ↑  "ประกาศกระทรวงมหาดไทย เรื่อง พระราชทานพระบรมราชานุญาตให้แปลงสัญชาติเป็นไทย". *ราชกิจจานุเบกษา*. 19 ตุลาคม 2022. สืบค้นเมื่อ 24 พฤศจิกายน 2022.`{{cite web}}`: CS1 maint: url-status (ลิงก์)
30. ↑  **มวยสยามรายวัน**. ปีที่ 19 ฉบับที่ 6764. วันพุธที่ 7 มีนาคม พ.ศ. 2555. หน้า 17
31. ↑  **สยามกีฬารายวัน**. ปีที่ 28 ฉบับที่ 10155. วันเสาร์ที่ 22 ธันวาคม พ.ศ. 2555. หน้า 8
32. ↑  หน้า 19 กีฬา, *โสมขาวยกโค้ชเชบุคคลแห่งปี*. **เดลินิวส์**ฉบับที่ 23,706: วันจันทร์ที่ 8 กันยายน พ.ศ. 2557 ขึ้น 15 ค่ำ เดือน 10 ปีมะเมีย
33. ↑  เชปลื้มรับเครื่องราชฯ-ปรีชาเร่งสางกฎกู้ภาพเทควันโด - ข่าววันนี้
34. ↑  พิมลไม่ทิ้งโค้ชเชรอมท.1ใหม่ช่วย : กีฬา : ข่าวทั่วไป : คมชัดลึกออนไลน์

แหล่งข้อมูลอื่น
---------------

* 태국 태권도 국가대표팀 최영석 감독 (เกาหลี)
* ชัชชัย เช ที่ทวิตเตอร์ (ทวิตเตอร์แฟนคลับ)
* ชัชชัย เช ที่เฟซบุ๊ก (เฟสบุ๊คแฟนคลับ)